Pesijän laulu
Pesijän virka se arvokas virka,
 ja kaikille se riittää.
 Sitä täytyy senatoorit
 ja tohtoritkin kiittää.

 Pesijä pesee kaksongit
 ja paidan puhtahaksi,
 konttoristin ja papinrinnan
 tekee hohtavaksi.

 Muurarin palkka se suvella hyvä
 ja sepä se onkin poikaa,
 Vaan pesomuijan talvella täytyy
 muuraripoikaa hoitaa.

 Maalari on niin uljas mies
 ja sillä on palkkaa kyllä,
 vaan talvella se on pesomuija
 maalarillekin hyvä.

 Räätäli on niin näpsä ja hieno
 ja sillä on työtä aina.
 Vaan eihän ne pesomuijan rahat
 senkään taskussa paina.

 En minä moiti suutaria
 tekee hänkin työtä.
 Ei sitä aina pesomuijan
 palkkaan yksin luota.

 Seppä se laulaa itsekseen
 ja takoo kuumaa rautaa.
 Pesijä minun naida täytyy,
 ei siinä mikään auta.

 Puuseppä tekee pesopunkan,
 laudasta sen veistää.
 Sillekin täytyy pesomuijan
 puhtaan paidan pestä.

 Viilari ja peltiseppä
 on pyhänä herroja kanssa.
 Vaan silläkin saa pesomuija
 kehua arvostansa.

 Kivenhakkaajan vasara
 ja porarin rauta ei ruostu.
 Pakosta reima kivimieskin
 pesomuijaan suostuu.

 Vahtimestarit, posteljoonit,
 asunnot niillä on vapaat.
 Niillä on pyhänä hienot rouvat,
 arkina pyykkiakat.

 Ulkotyömiehellä pieni palkka,
 sääliksi käy toi raukka.
 Vaan jos naisit pesomuijan,
 et sinä katuisi kauppaa.

 Laulaisin ja taitaisin,
 vaan ehkä se jo riittää,
 kun olen saannu tänkin verran
 pesomuijaa kiittää.

Lähde: Työmies 21.12.1903.

Anonyymi
Runot
Työmies
1903